Uznesenie Európskeho parlamentu o pobrežnom rybolove a problémoch, ktorým čelia rybárske spoločenstvá (2004/2264(INI))



Úradný vestník 300 E , 09/12/2006 S. 0504 - 0000



P6_TA(2006)0276 Pobrežný rybolov Uznesenie Európskeho parlamentu o pobrežnom rybolove a problémoch, ktorým čelia rybárske spoločenstvá (2004/2264(INI)) Európsky parlament, - so zreteľom na Spoločnú politiku rybného hospodárstva (SPRH), - so zreteľom na nariadenia Rady o Európskom fonde rybného hospodárstva, - so zreteľom na článok 11 nariadenia Rady (ES) č. 2792/1999 zo 17. decembra 1999, ktorým sa stanovujú presné predpisy a opatrenia týkajúce sa štrukturálnej pomoci Spoločenstva v sektore rybného hospodárstva [1], - so zreteľom na svoje uznesenie z 5. apríla 2001 o rybnom hospodárstve: bezpečnosť a príčiny nehôd [2], - so zreteľom na nariadenie Rady (ES) č. 2371/2002 z 20. decembra 2002 o ochrane a trvalo udržateľnom využívaní zdrojov rybného hospodárstva v rámci spoločnej politiky v oblasti rybolovu [3], - so zreteľom na nariadenie Rady (ES) č. 1421/2004 z 19. júla 2004, ktorým sa mení a dopĺňa nariadenie (ES) č. 2792/1999, ktorým sa stanovujú presné predpisy a opatrenia týkajúce sa štrukturálnej pomoci Spoločenstva v sektore rybného hospodárstva [4], - so zreteľom na uznesenie z 15. decembra 2005 o sieťach žien: rybolov, poľnohospodárstvo a diverzifikácia [5], - so zreteľom na Lisabonskú stratégiu, - so zreteľom na článok 45 rokovacieho poriadku, - so zreteľom na správu Výboru pre rybné hospodárstvo a stanovisko Výboru pre práva žien a rodovú rovnosť (A6-0141/2006), A. keďže pobrežný rybolov, najmä maloobjemový pobrežný a tradičný rybolov, značne prispievajú k sociálno-ekonomickému blahu pobrežných komunít tým, že prispievajú k miestnemu rozvoju, zachovávaniu a vytváraniu pracovných miest aj na strane dodávateľov a odberateľov, dodávaniu čerstvých rýb a zachovávaniu tradičných miestnych kultúr, B. keďže hospodárska a sociálna kríza, ktorá postihuje sektor rybného hospodárstva, znepokojuje najmä menej konkurencieschopné segmenty flotily, zvlášť odvetvie pobrežného rybolovu, C. keďže v súčasnosti existuje množstvo opatrení vzťahujúcich sa na rôzne aspekty maloobjemového rybného hospodárstva v mnohých nariadeniach Spoločenstva, D. keďže spoločná politika a nástroje rybného hospodárstva, najmä vzhľadom na budúci Európsky fond rybného hospodárstva (EFF), musí zohľadňovať pobrežný rybolov a prispôsobiť sa jeho špecifickým problémom, najmä vzhľadom na maloobjemový a tradičný pobrežný rybolov, E. keďže je dôležité zaistiť budúcnosť pobrežného rybolovu v rámci Európskej únie vzhľadom na jeho významný príspevok k zamestnanosti v pobrežných oblastiach pri súčasnom rešpektovaní potreby zabrániť nadmernému výlovu v tomto segmente flotily a následnému vyčerpaniu zdrojov, F. keďže napriek vysokej nezamestnanosti a starnutiu populácie pobrežných rybárov existuje v niektorých pobrežných oblastiach vážny nedostatok najímania mladých ľudí, G. keďže v určitých pobrežných oblastiach, najmä na ostrovoch alebo vzdialených pobrežných oblastiach, existuje vysoká závislosť na rybolove a súvisiacom priemysle, H. keďže konkurencieschopnosť a hospodársku životaschopnosť veľkej časti spracovateľského sektora v najvzdialenejších regiónoch zaisťuje pridelená podpora Spoločenstva, I. keďže je v mnohých členských štátoch vážny nedostatok presných štatistických informácií o sektore pobrežného rybolovu, čo znemožňuje serióznu analýzu a porovnanie sektora, J. keďže nová iniciatíva Spoločenstva môže byť prospešná pre budúci vývoj sektora, K. keďže vzhľadom na možnú kľúčovú úlohu zastupujúcich organizácií v tomto sektore a miestnych úradov pri jeho rozvoji na miestnej úrovni existuje potreba projektov a akcií, ktoré uvedené orgány rozpracujú na podporu pobrežného rybolovu, najmä maloobjemového a tradičného rybolovu, s cieľom podporiť ho na úrovni Spoločenstva, L. keďže je pre pobrežných rybárov dôležité zapojiť sa do obchodného procesu, zlepšiť mechanizmy uvádzania ich produktov na trh a podporovať revíziu spoločnej organizácie trhu s produktmi rybného hospodárstva s cieľom zaistiť spravodlivejšie ceny pri výkupe a podporiť lepšie rozloženie pridanej hodnoty v rámci celého hodnotového reťazca, M. keďže je nevyhnutné zabezpečiť účasť pobrežných rybárov a ich zastupujúcich organizácii v rozhodovacom procese spoločnej politiky rybného hospodárstva, ochrane morského prostredia a obnove zásob rýb podporovaním uplatňovania princípu spoločného riadenia a decentralizácie SPRH, N. so zreteľom na nestálosť postihujúcu príjmy a mzdy v tomto sektore vyplývajúcu z marketingových postupov a spôsobov tvorby cien pri výkupe a z nepravidelnej povahy tejto činnosti, O. keďže sektor pobrežného rybolovu je tiež ovplyvňovaný rastúcimi variabilnými nákladmi, spolu s vysokou nestabilitou cien ropy, P. keďže medzi pobrežnými rybármi, ktorí lovia ryby pre živobytie a rekreačnými rybármi, existuje rastúce napätie a súťaž o zdroje a keďže toto je problém, s ktorým je potrebné sa zaoberať, Q. keďže je nevyhnutné zaistiť, aby techniky pobrežného rybolovu tiež prispievali k zlepšeniu ochrany životného prostredia a udržateľnému rozvoju sektora rybného hospodárstva, R. so zreteľom na potrebu podpory odborného školenia pobrežných rybárov, 1. zdôrazňuje, že pobrežný rybolov podstatne prispieva nielen v prospech miestnych hospodárstiev, ale aj k zachovaniu sociálnej štruktúry pobrežných komunít, pretože vytvára viac pracovných miest v pomere k množstvu chytených rýb ako iné segmenty flotíl, a to zvlášť na ostrovoch alebo vzdialených pobrežných oblastiach; 2. verí, že činnosti pobrežného rybolovu sú nevyhnutné pre zachovanie kultúrnych tradícií a zvykov, zaisťujúce nielen ochranu kultúrnej rôznorodosti v dotknutých regiónoch, ale aj samotné prežitie celých pobrežných spoločenstiev; okrem toho verí, že tieto tradície a zvyky musia byť zachované; 3. uznáva, že pobrežný rybolov môže a zároveň musí zohrávať konštruktívnu úlohu pri ochrane životného prostredia morského pobrežia; 4. uvedomuje si však, že ak by bola kapacita pobrežných flotíl príliš veľká, mohli by tiež prispievať k vyčerpaniu zdrojov; 5. zastáva názor, že členské štáty by ako súčasť regionálnej politiky mali uplatňovať spoločné mechanizmy na ochranu pobrežného rybolovu s cieľom zabezpečiť jeho pokračovanie a dosahovanie cieľov a vykonávanie konkrétnych ustanovení by mali prispôsobiť prírodným podmienkam v pobrežných zónach a ochrane zdrojov; pobrežné zóny sú oblasti, v ktorých sa trú mnohé druhy rýb, vrátane rýb určených na priemyselný rybolov, a v ktorých vyrastajú mladé ryby; 6. verí však, že existuje potreba pokračujúceho výskumu o úlohe a vplyve pobrežného rybolovu, ktorým sa má zabezpečiť, aby všetky rybárske činnosti ostali na udržateľnej úrovni; 7. domnieva sa, že je potrebný osobitný výskum v oblasti ochrany rybného hospodárstva v priestore troch námorných míľ od brehu s využitím plavidiel s dĺžkou do 12 m a pasívnym lovným zariadením; 8. navrhuje vylúčiť používanie rybárskeho zariadenia, ktoré ohrozuje udržateľnosť pobrežných zásob rýb a udržanie sociálnej štruktúry súvisiacej so sektorom rybného hospodárstva; 9. uznáva zložitosť stanovenia spoločnej definície pobrežného rybolovu na úrovni EÚ a preto verí, že existuje naliehavá potreba určiť minimálne kritériá, ktoré sú akceptovateľné pre všetkých a ktoré stanovujú nevyhnutnú rovnováhu medzi pobrežnými, morskými a rekreačnými rybárskymi činnosťami; 10. je preto presvedčený, že minimálne kritéria musia zohľadniť medziiným aj také aspekty, ako sú: a) maloobjemové pobrežné rybné hospodárstva; b) dĺžka plavidiel; c) vzdialenosť od domovského prístavu, z ktorého plavidlá uskutočňujú svoju činnosť, so zreteľom na geografické a námorné podmienky v členských štátoch; d) maximálna doba, počas ktorej sa plavidlo nachádza mimo domovský prístav; e) plavidlá, ktoré sa denne vracajú do prístavu a predávajú čerstvé úlovky; 11. verí, že harmonizovaný prístup k súboru údajov pobrežného rybolovu je nevyhnutný pre poskytovanie presných údajov o aktivitách pobrežného rybolovu - nevyhnutný predpoklad pre stanovenie spoločnej definície; 12. vyzýva Komisiu, aby naliehavo navrhla spôsoby harmonizovania údajov o pobrežnom rybolove v rámci Európskej únie pri súčasnom zachovaní charakteristických prvkov jednotlivých národných a regionálnych rybných hospodárstiev; 13. zdôrazňuje naliehavú potrebu zaoberať sa početnými problémami v sektore pobrežného rybolovu, predovšetkým v oblastiach riadenia, štrukturálneho zlepšenia, rozvoja, vzdelávania a odborného výcviku; 14. verí, že pre pobrežných rybárov a závislé spoločenstvá je nevyhnutné, aby boli priamejšie zahrnuté do spracovania a obchodovania, aby sa tým posilnila základňa ich ziskov a zlepšila životná úroveň; 15. navrhuje udržať v rámci sektora podporu spracovaniu produktov rybného hospodárstva v najvzdialenejších regiónoch, najmä podporu pre olivový olej používaný na konzervovanie tuniaka; 16. vyzýva Komisiu, aby v rámci SPRH uznala osobitnú povahu pobrežného a tradičného rybolovu a určila, do akej miery sú existujúce nástroje vhodné pre potreby sektora, a podľa toho ich prispôsobila; 17. uznáva existenciu ustanovení v rámci platných právnych predpisov EÚ osobitne sa zaoberajúcich riadením a štrukturálnym zlepšením sektora pobrežného rybolovu; 18. nazdáva sa, že je vhodné, aby nová EFF financovala obstarávanie motorov s nižšou spotrebou paliva a ekologických rybolovných zariadení a zlepšenie pracovných podmienok na palube v oblasti pobrežného rybolovu, ak to nepovedie k zvýšeniu kapacity; 19. vyzýva Komisiu na financovanie modernizácie plavidiel pobrežného rybolovu; 20. z toho dôvodu vyzýva Komisiu, aby pre toto dôležité odvetvie činnosti zvážila novú iniciatívu Spoločenstva; 21. ďalej v tomto kontexte vyzýva Komisiu, aby zaistila sprístupnenie konkrétnej a primeranej finančnej podpory, a tým umožnila riadne vykonávanie všetkých nových politík; 22. zdôrazňuje, že plány pobrežného riadenia (CMP), ktoré sú stanovené v niektorých členských štátoch, mali na tento sektor pozitívny efekt, a preto verí, že tieto CMP by mali tvoriť významný prvok akejkoľvek novej iniciatívy EÚ; 23. poukazuje na to, že v súčasnej dobe je odborné vzdelávanie orientované na tento sektor v členských štátoch buď úplne nedostatočné alebo neexistuje; 24. poukazuje na potrebu neodkladného vytvorenia programu odborného vzdelávania zahŕňajúceho bezpečnosť pri práci v odvetví rybného hospodárstva, ochranu morského prostredia, ochranu zdrojov, ochranu mora a pobrežných zón, kvalitu výlovu a marketing a riadenie v sektore spracovania rýb; 25. tvrdí, že náležité a špecializované vzdelávanie a odborná príprava sú nevyhnutné, ak sa v našich pobrežných regiónoch majú povzbudiť mladí ľudia na zachovávanie aktivít a tradícií pobrežného rybolovu; 26. z toho dôvodu vyzýva Komisiu, aby pripravila špecifické vzdelávacie a školiace programy pre sektor pobrežného rybolovu, zvlášť na podporu vstupu mladých profesionálov do tohto sektora, a aby poskytla primerané financovanie v snahe zaistiť úplné vykonanie a úspech týchto programov; 27. ďalej v tomto kontexte požaduje, aby prijaté opatrenia mali nevyhnutnú publicitu, aby sa zaistilo, že komplexné informácie o školiacich príležitostiach budú ľahko dostupné všetkým zúčastneným stranám; 28. verí, že každý nový právny predpis v oblasti pobrežného rybolovu musí venovať zvláštnu pozornosť potrebe vytvorenia a udržania kultúry bezpečnosti, v ktorej sa najvyššia priorita prikladá bezpečnosti, a zaistiť správne vykonávanie bezpečnostných pravidiel vhodných pre sektor pobrežného rybolovu; trvá na tom, že takáto kultúra bezpečnosti musí začať zaistením bezpečnejšej a modernejšej flotily s dostatočnou kapacitou a zahŕňať nové bezpečné vybavenie a materiál, ktorý je nevyhnutný na to, aby poskytovanie pomoci na obnovu a modernizáciu flotily mohlo pokračovať v rámci budúceho EFF, ktorý už schválil Európsky parlament; 29. uznáva, že ženy hrajú v sektore pobrežného rybolovu významnú úlohu, predovšetkým v oblasti riadenia, predaja a marketingu, akvakultúry, spracovania a výskumu; 30. verí, že siete žien môžu významne prispieť k sociálno-hospodárskemu rozvoju spoločenstiev závislých na rybolove, predovšetkým pobrežných spoločenstiev; 31. žiada Komisiu a členské štáty, aby systematicky zohľadňovali rodovú dimenziu a rovnoprávnosť žien a mužov pri riešení situácií a problémov spojených s pobrežným rybolovom, ako aj v pilotných projektoch financovaných prostredníctvom SPRH a štrukturálnych fondov, keďže tento druh rybolovu sa vyznačuje hospodárskou štruktúrou, ktorá je založená hlavne na malých rodinných podnikoch, v ktorých hrajú ženy podstatnú úlohu, a preto sa im musí dostať právneho a sociálneho uznania; 32. domnieva sa, že zmeny prebiehajúce v spoločenstvách závislých od pobrežného rybolovu sa dotýkajú žien priamo aj nepriamo, a preto vyzýva Komisiu, aby podporovala osobitné projekty zamerané na uznanie, podporu a diverzifikáciu činností žien v oblastiach súvisiacich s rybolovom a aby so zreteľom na diverzifikáciu činností a prestavbu týchto spoločenstiev prijímala riešenia, ktoré majú nielen podporu zo strany miestnych, regionálnych a národných orgánov a Európskej únie, ale ktoré tiež vychádzajú z rovnakej účasti mužov a žien; 33. nalieha na Komisiu, aby v spolupráci s budúcim Európskym inštitútom pre rodovú rovnosť zbierala a analyzovala údaje o pobrežnom rybolove rozlíšené podľa pohlaví a zároveň hľadala a navrhovala riešenia pre osobitné problémy žien v spoločenstvách zaoberajúcich sa pobrežným rybolovom; 34. konštatuje, že často ťažké pracovné podmienky žien priamo zapojených do pobrežného rybolovu môžu mať dosah na ich zdravie, vo väčšine prípadov im však neexistujúci zákonný štatút ich pracovného pomeru neumožňuje prístup k systému zdravotnej starostlivosti za rovnakých podmienok ako v prípade mužov; vyzýva preto Komisiu a členské štáty, aby urýchlene našli riešenie pre tento problém prijatím potrebných opatrení na zaručenie hospodárskych a sociálnych práv týchto žien a najmä ich práva na prístup k sociálnemu zabezpečeniu a zdravotníckym službám, ako aj opatrení na zlepšenie ich bezpečnosti a ochrany ich zdravia pri práci; 35. je zásadným spôsobom presvedčený, že pobrežní rybári, maloobjemoví spracovatelia a ostatné pobrežné podniky priamo zapojené alebo ovplyvnené aktivitami pobrežného rybolovu musia byť zapojené do riadenia sektoru; 36. vyzýva Komisiu, aby uskutočnila konzultácie so sektorom pobrežného rybolovu a zaistila aktívnu účasť tohto sektora na príslušnej politickej úrovni v rámci rozhodovacieho procesu, ktorý ho priamo ovplyvňuje; 37. verí, že regionálne poradné rady zohrávajú v tomto kontexte veľmi dôležitú rolu; 38. vyzýva Komisiu, aby mu podala správu o každej iniciatíve, ktorá sa osobitne týka sektora pobrežného rybolovu; 39. poveruje svojho predsedu, aby toto uznesenie postúpil Rade, Komisii a vládam členských štátov. [1] Ú. v. ES L 337, 30.12.1999, s. 10. Nariadenie naposledy zmenené a doplnené nariadením (ES) č. 485/2005 (Ú. v. EÚ L 81, 30.3.2005, s. 1). [2] Ú. v. ES C 21 E, 24.1.2002, s. 359. [3] Ú. v. ES L 358, 31.12.2002, s. 59. [4] Ú. v. EÚ L 260, 6.8.2004, s. 1. [5] Prijaté texty, P6_TA(2005)0532. --------------------------------------------------